Carlsen kopierer Kasparov
Begge tok 10 av 13 mulige poeng, eller 77 prosent uttelling. Mot det nederlandske vidunderbarnet Anish Giri var Norges sjakkikon i trøbbel, men reddet altså i land uavgjort. - Det ble litt vanskeligere enn jeg trodde. Jeg trodde ikke at han ville være i stand til å spille så bra, sier Carlsen oppriktig. Et halvt poeng fra dette partiet betydde uansett 10 poeng totalt og en suveren seier i turneringen.Allerede i mars er det kvalifisering for å møte verdensmester Vishy Anand til tittelkamp. Denne VM-kvalifiseringen kalles kandidatturneringen på sjakkspråket. Åtte mann (og ingen kvinner) har kvalifisert seg for den turneringen. - Det blir et jevnere felt og flere remis enn her i Wijk aan Zee. De flere er enige om at Magnus Carlsen er klar favoritt til å vinne turneringen, som går i London. - Spiller han som nå, vinner han, sier Dirk Jan ten Geuzendam, redaktør for sjakkbladet New in Chess. - For å si det forsiktig, så er han en av favorittene, sier konkurrenten Levon Aronian fra Armenia. Carlsen betrakter Aronian og russeren Vladimir Kramnik som sine verste konkurrenter på veien mot en tittelkamp mot Anand. Kramnik har ikke vært med i Wijk aan Zee, fordi han heller ville være hjemme og forberede seg til kandidatturneringen. Magnus Carlsen derimot tar det hele med ro. Han drar til USA til helgen. Der skal han dra rundt i ei uke og se på sin favorittliga NBA. Han får med seg fem basketballkamper. - Det blir en bra avkobling og oppladning til kandidatturneringen. Selv om den er viktig, er det viktig at jeg ikke gjør ting så mye annerledes enn jeg pleier, mener Carlsen - struttende av selvtillit.
Magnus Carlsen (22) spilte remis i sitt siste parti i Wijk aan Zee, og tangerte dermed Garry Kasparovs rekord fra 1999.